Γνωμοδότηση της Οικονομικής και Κοινωνικής Επιτροπής για το "Πρόγραμμα δράσης για την ενιαία αγορά - Πίνακας Επιδόσεων αριθ. 3"

(1999/C 116/02)

Στις 9 Δεκεμβρίου 1997 και σύμφωνα με το άρθρο 23 παράγραφος 2 του Εσωτερικού της Κανονισμού, η Οικονομική και Κοινωνική Επιτροπή αποφάσισε να καταρτίσει γνωμοδότηση για το "Πρόγραμμα δράσης για την ενιαία αγορά - Πίνακας Επιδόσεων αριθ. 3".

Η απόφαση αυτή επιβεβαιώθηκε από το νέο Προεδρείο στις 15 Οκτωβρίου 1998.

Το τμήμα "Ενιαία αγορά, παραγωγή και κατανάλωση", στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 11 Φεβρουαρίου 1999 με βάση εισηγητική έκθεση του κ. Little.

Κατά την 361η σύνοδο ολομέλειάς (συνεδρίαση της 24ης Φεβρουαρίου 1999), η Οικονομική και Κοινωνική Επιτροπή υιοθέτησε με 70 ψήφους υπέρ και 2 αποχές την ακόλουθη γνωμοδότηση.

1. Εισαγωγή

1.1. Το τρίτο τεύχος του Πίνακα Επιδόσεων της ενιαίας αγοράς της Ευρωπαϊκής Επιτροπής δημοσιεύθηκε τον Νοέμβριο του 1998. Αποτελεί την τρίτη έκθεση προόδου του "Προγράμματος δράσης για την ενιαία αγορά", το οποίο δημοσιεύθηκε τον Ιούνιο 1997 και πρόκειται να τεθεί σε εφαρμογή πριν από τις 31 Δεκεμβρίου 1998.

1.2. Η έκθεση παρέχει επίκαιρες πληροφορίες, ακολουθώντας την ίδια μορφή παρουσίασης με το δεύτερο τεύχος, αλλά προσθέτοντας ορισμένες ακόμη στατιστικές και δίδοντας περισσότερη έμφαση στην ανατροφοδότηση και την παρουσίαση των αποτελεσμάτων μιας έρευνας του επιχειρηματικού κλίματος, που διεξήχθη τον Σεπτέμβριο 1998.

1.3. Εκτός εκείνες που εκδίδει τακτικά για συγκεκριμένες πτυχές της ενιαίας αγοράς, η ΟΚΕ έχει εκδώσει γνωμοδοτήσεις για το "Σχέδιο προγράμματος δράσης για την ενιαία αγορά" και για τους δύο πρώτους Πίνακες Επιδόσεων.

1.4. Όπως και στην προηγούμενη γνωμοδότηση(1), έτσι και εδώ πρόθεση της ΟΚΕ είναι να επικεντρώσει τη μελέτη της στα θέματα που φαίνεται να είναι τα πιο σημαντικά στην έκθεση της Επιτροπής και όχι να επαναλάβει ή να σχολιάσει κάθε επιμέρους στοιχείο. Ωστόσο, η ΟΚΕ δράττεται της ευκαιρίας για να εκφράσει επίσης ορισμένες απόψεις για το πώς θα πρέπει να διατηρηθεί η ορμή που αναπτύχθηκε με το πρόγραμμα δράσης.

2. Γενικές παρατηρήσεις

2.1. Πίνακας Επιδόσεων αριθ. 3

2.1.1. Η ΟΚΕ επικροτεί τη μορφή παρουσίασης που διατηρείται και στο τρίτο τεύχος. Συμφωνεί με τις κατηγορίες πληροφοριών που παρέχονται και σε αυτό το τεύχος, όπως και με τη συνέχιση της ανάλυσης της προόδου που έχει επιτευχθεί στους διάφορους τομείς από κάθε κράτος μέλος. Στον προσδιορισμό των επιτευγμάτων και των ελλείψεων, η έκθεση επιτυγχάνει μια λογική ισορροπία, αν και καταλήγει σε πιο ευνοϊκό γενικό συμπέρασμα από ό,τι η ΟΚΕ.

2.1.2. Η απλή και τεκμηριωμένη παρουσίαση του Πίνακα Επιδόσεων είναι ιδιαίτερα καλά διατυπωμένη, από την άποψη ότι προκαλεί την πολιτική βούληση για ολοκλήρωση της μεταφοράς της νομοθεσίας στο εθνικό δίκαιο. Η ανάλυση των οδηγιών που δεν έχουν ακόμη μεταφερθεί ανά κράτος μέλος και ανάλογα με τη διάρκεια της καθυστέρησης και τον τομέα είναι ιδιαίτερα διδακτική. Η ΟΚΕ θεωρεί ότι είναι πολύ σημαντικό να αναληφθεί πολιτική δέσμευση υπέρ της ολοκλήρωσης της διαδικασίας.

2.1.3. Η ΟΚΕ θεωρεί ως το λιγότερο πειστικό τμήμα της έκθεσης το Μέρος Δ, όπου παρέχονται στατιστικές σχετικά με τις άμεσες ξένες επενδύσεις και τις κρατικές ενισχύσεις υπό την επικεφαλίδα "Η οικονομική ολοκλήρωση της ενιαίας αγοράς". Μολονότι από τον τίτλο θα ήταν δυνατό να εξαχθεί το συμπέρασμα ότι έχει συντελεσθεί πρόοδος προς την οικονομική ολοκλήρωση, το κείμενο της έκθεσης δεν συνδέει άμεσα τις πληροφορίες που παρέχονται στα δύο υποκεφάλαια με τέτοιου είδους πρόοδο, ούτε παρέχει κανέναν άλλο δείκτη που θα έδειχνε ότι η οικονομική ολοκλήρωση είναι εν εξελίξει. Η ΟΚΕ θα προτιμούσε να παρέχονται δείκτες που να εκφράζουν πιο αναλυτικά τα οικονομικά οφέλη και τις κοινωνικές εξελίξεις που οφείλονται στην ενιαία αγορά. Ανυπομονεί να λάβει μια ιδιαίτερη έκθεση για την οικονομική ολοκλήρωση, την οποία συνιστά στην Επιτροπή να δημοσιεύσει εντός του 1999.

2.2. Το πρόγραμμα δράσης

2.2.1. Η ΟΚΕ αναγνωρίζει ότι το πρόγραμμα δράσης έχει εξυπηρετήσει έναν πολύ αξιόλογο σκοπό, από την άποψη ότι έχει εντείνει και ταυτόχρονα διευκολύνει την πρόοδο προς την ολοκλήρωση του νομοθετικού πλαισίου και έχει συντελέσει στη διαμόρφωση μιας ισχυρότερης ενιαίας αγοράς, στην οποία οι πολίτες και οι επιχειρήσεις θα είναι σε θέση να αξιοποιούν καλύτερα τις προσφερόμενες δυνατότητες.

2.2.2. Ωστόσο, η ΟΚΕ δεν συμφωνεί με την άποψη της Επιτροπής ότι το πρόγραμμα δράσης "μπορεί ήδη να θεωρηθεί επιτυχία", δεδομένου ότι μέχρι τη δημοσίευσή του στις 15 Οκτωβρίου 1998:

- το ένα τρίτο των δεσμεύσεων της Επιτροπής, του Συμβουλίου και του Ευρωπαϊκού Κοινοβουλίου βάσει του προγράμματος δράσης του Ιουνίου 1997 δεν είχε υλοποιηθεί,

- σχεδόν το 15 % των οδηγιών (203) δεν είχαν ακόμη τεθεί σε εφαρμογή σε όλα τα κράτη μέλη(2),

- περισσότερες από τις μισές οδηγίες στους τομείς των τηλεπικοινωνιών, των δημόσιων συμβάσεων και των μεταφορών δεν είχαν μεταφερθεί σε όλα τα κράτη μέλη,

- τα κράτη μέλη που είχαν χαμηλές επιδόσεις στην εφαρμογή των οδηγιών ήταν συνήθως εκείνα που είχαν τις χαμηλότερες επιδόσεις και στην εφαρμογή των κανόνων,

- οι εμπορικοί φραγμοί είχαν παραμείνει γενικά οι ίδιοι με το προηγούμενο έτος.

Παρ'όλες τις επιτυχίες του, το πρόγραμμα δράσης δεν έγινε δυνατό να υλοποιήσει τους στόχους του. Καμία ανεξάρτητη επιχείρηση δεν θα επιβίωνε, αν επί συστηματικής βάσεως δεν κατόρθωνε να επιτύχει το ένα τρίτο των στόχων της!

2.2.3. Η Επιτροπή αναγνωρίζει ότι απομένουν πολλά ακόμη να γίνουν και δηλώνει την πρόθεσή της να εκδώσει και άλλα τεύχη του Πίνακα Επιδόσεων. Η ΟΚΕ συμφωνεί ότι δεν πρέπει να παραταθεί η προθεσμία του προγράμματος δράσης και να ορισθεί νέα ημερομηνία-στόχος. Θα πρέπει, όμως, οπωσδήποτε να διατηρηθεί η εστίαση της προσοχής στη μεταφορά και εφαρμογή των κανόνων της ενιαίας αγοράς.

3. Ειδικές παρατηρήσεις

3.1. Παραβάσεις (Μέρος Β 2 του Πίνακα Επιδόσεων αριθ. 3)

3.1.1. Παρέχονται ενδιαφέρουσες τομεακές πληροφορίες σχετικά με τους αριθμούς των υποθέσεων για τις οποίες έχει κινηθεί η τυπική διαδικασία παράβασης, η οποία δύναται να οδηγήσει σε προσφυγή στο Δικαστήριο. Ο συνεχώς αυξανόμενος αριθμός των διαδικασιών που κινούνται για παραβάσεις προξενεί ανησυχίες, αν και πολλές υποθέσεις εγκαταλείπονται μετά από έναν εποικοδομητικό διάλογο μεταξύ της Επιτροπής και του ενδιαφερόμενου κράτους μέλους. Η ΟΚΕ φρονεί ότι θα ήταν χρήσιμο να εξηγήσει η Επιτροπή τους λόγους των συνεχών παραβάσεων του κοινοτικού δικαίου. Η Επιτροπή θα πρέπει να παρακολουθήσει στενά και να αναλύσει τις περαιτέρω εξελίξεις.

3.2. Εφαρμογή και επίλυση των προβλημάτων (Μέρος Γ 1)

3.2.1. Εκθέσεις για τη λειτουργία των Κέντρων Συντονισμού και Επαφής έχουν παρασχεθεί μόνο από πέντε κράτη μέλη και από τα διαθέσιμα στοιχεία φαίνεται ότι γίνεται ελάχιστη χρήση αυτών των υπηρεσιών μέχρι σήμερα.

3.2.2. Η ΟΚΕ είναι απογοητευμένη διότι ότι τα Κέντρα Επαφής δεν φαίνεται να έχουν χρησιμοποιηθεί καθόλου από πολίτες που αντιμετωπίζουν δυσκολίες με τη διασυνοριακή αγορά εργασίας (παρά μόνο για απασχόληση κατά τη διάρκεια των διακοπών).

3.2.3. Είναι προφανές ότι απομένουν πολλά ακόμη να γίνουν, τόσο από την Επιτροπή όσο και από τα κράτη μέλη, για να προαχθεί και να αναπτυχθεί η χρήση του υπάρχοντος πλέον δικτύου, ώστε να αποτελέσει έναν αποτελεσματικό δίαυλο σύνδεσης με τους ιδιώτες και τις επιχειρήσεις.

3.2.4. Η καλύτερη χρήση του Internet θα μπορούσε επίσης να διευκολύνει την κατανόηση και το νέο "Internet Shop", που καθιέρωσε πρόσφατα η Επιτροπή, ενδέχεται να βοηθήσει σ'αυτό.

3.2.5. Άλλοι δίαυλοι επικοινωνίας, που δεν συνδέονται αποκλειστικά με την ενιαία αγορά, όπως π.χ. το EURES, είναι επίσης στη διάθεση όλων των πολιτών και θα πρέπει να ενθαρρυνθεί η συνέχιση και της δικής τους χρήσης.

3.3. Απλούστευση των διατάξεων (Μέρος Γ 3)

3.3.1. Η Επιτροπή αποφεύγει να εκφέρει οποιαδήποτε κρίση για τα μέτρα απλούστευσης των νομικών διατάξεων. Δεν επαναλαμβάνει τα επικριτικά σχόλια που έκανε στην προηγούμενη έκθεση σε σχέση με τα ανεπαρκή αποτελέσματα των πρωτοβουλιών SLIM (= Απλούστερη Νομοθεσία για την Εσωτερική Αγορά). Αντίθετα, παρέχει, και εκθέτει με σαφήνεια, πιο αναλυτικές πληροφορίες από ό,τι στο παρελθόν για τη μέχρι σήμερα μεταφορά των συστάσεων των ομάδων SLIM για τις φάσεις 1 και 2. Τα σχήματα 19 και 20 δείχνουν ότι τώρα θεωρεί την πρόοδο που έχει συντελεσθεί ικανοποιητική.

3.3.2. Η ΟΚΕ χαίρεται διότι διαπιστώνει ότι συνεχίζεται η αφιέρωση τόσο του Ευρωπαϊκού Συμβουλίου όσο και της Επιτροπής στην επιθυμία για απλοποίηση των διατάξεων σε όλα τα επίπεδα και στο ευρύ φάσμα των εργασιών που έχουν αναληφθεί στο πλαίσιο του SLIM. Πιστεύεται ότι αυτή η διαδικασία θα αποφέρει σημαντικά οφέλη μακροπρόθεσμα, αν και είναι ουσιαστικό να διασφαλισθεί ότι δεν θα θίξει τα θεμιτά συμφέροντα όλων των ενδιαφερόμενων μερών. Η ΟΚΕ βρίσκει ότι η αποτελεσματικότητα των δράσεων σ' αυτόν τον τομέα δεν είναι ακόμη γενικά ορατή στους χρήστες και θεωρεί ανησυχητική την καθυστέρηση στην απλοποίηση της νομοθεσίας για τα προϊόντα δομικών κατασκευών.

3.3.3. Η ΟΚΕ επικροτεί, επίσης, το γεγονός ότι η Επιτροπή, ακολουθώντας τις συστάσεις της ομάδας SLIM, παρουσιάζει τώρα προτάσεις για την απλοποίηση του ΦΠΑ. Κάνει για άλλη μια φορά έκκληση στην Επιτροπή και τα κράτη μέλη να διασφαλίζουν, όταν καταρτίζεται ευρωπαϊκή νομοθεσία στο μέλλον, ότι δίδεται ευθύς εξ αρχής περισσότερη προσοχή στη διατήρησή της σε όσο το δυνατόν πιο απλό επίπεδο.

3.3.4. Σημειώνεται ότι η πρόταση για τον ΦΠΑ αποτέλεσε αντικείμενο της πρώτης πειραματικής διαβούλευσης με τη νεοσύστατη Πειραματική Ομάδα Ευρωπαϊκών Επιχειρήσεων. Η Επιτροπή παρέχει σύντομες πληροφορίες για αυτήν την πρωτοβουλία, αν και, αυστηρώς ειπείν, δεν αφορά τόσο την απλοποίηση νομοθεσίας όσο την αξιολόγηση των επιπτώσεων ενός προτεινόμενου νόμου από άποψη κόστους. Το καλοκαίρι του 1999 η Επιτροπή θα παρουσιάσει αναλυτική έκθεση για τα δύο πρώτα πειραματικά σχέδια και η ΟΚΕ περιμένει με ανυπομονησία αυτήν την αποτίμηση. Η ΟΚΕ υποθέτει ότι αυτός ο νέος δίαυλος επικοινωνίας θα χρησιμοποιείται μόνο ως πρόσθετος έλεγχος στην περίπτωση συγκεκριμένων νομοσχεδίων, όταν κρίνεται απαραίτητη η αξιολόγηση του αναμενόμενου κόστους των προτάσεων, ιδίως για τις ΜΜΕ. Εξάλλου, αυτή η διαβούλευση με τις επιχειρήσεις έχει νόημα μόνο όταν πραγματοποιείται κατά το προπαρασκευαστικό στάδιο της νέας νομοθεσίας, ώστε να είναι δυνατό να βρεθεί εναλλακτικός τρόπος λύσης του προβλήματος αν είναι απαραίτητο, και με τη συμμετοχή αντιπροσωπευτικών ομάδων συμφερόντων.

3.4. Εφαρμογή του προγράμματος δράσης (Παράρτημα)

3.4.1. Λαμβάνοντας δεόντως υπόψη το γεγονός ότι η πρόοδος υπολογίζεται σε σχέση με τους στόχους του προγράμματος δράσης και όχι σε σχέση με την πλήρη ολοκλήρωσή του, η ΟΚΕ είναι της γνώμης ότι η Επιτροπή είναι σε ένα βαθμό υπεραισιόδοξη όσον αφορά την αξιολόγηση των επιτευγμάτων του προγράμματος, π.χ. σε σχέση με την αμοιβαία αναγνώριση και το καταστατικό της ευρωπαϊκής εταιρείας.

4. Σκέψεις για το μέλλον

4.1. Μία από τις πιο εντυπωσιακές δηλώσεις του 3ου Πίνακα Επιδόσεων ήταν ότι η Έρευνα του Επιχειρηματικού Κλίματος έδειξε ότι τα δύο τρίτα των εταιρειών δεν είχαν προβεί σε καμία ενέργεια για την υπερνίκηση των εμποδίων που αντιμετωπίζουν στις συναλλαγές τους στην ενιαία αγορά. Η κατάσταση αυτή δεν αποτελεί έκπληξη, αλλά είναι πολύ χρήσιμο το γεγονός ότι εκφράζεται ποσοτικά. Ωστόσο, δεν μπορεί να είναι ικανοποιητικό το γεγονός ότι δεν αντιμετωπίζονται αυτά τα προβλήματα και ότι, κατά συνέπεια, δεν αποκομίζονται τα πλήρη οφέλη της ενιαίας αγοράς. Η χρήση των Κέντρων Επαφής που έχουν δημιουργηθεί βάσει του προγράμματος δράσης θα μπορούσε να βοηθήσει σ'αυτό, αλλά, επιπλέον, και η ΟΚΕ έχει εδώ τη δυνατότητα, μέσω του Παρατηρητηρίου της ενιαίας αγοράς, να παράσχει στις επιχειρήσεις μία βάση, εκτός της τυπικής διαδικασίας διαμαρτυριών, για να εκθέτουν αυτού του είδους τα προβλήματα και να τις βοηθήσει έτσι να τα υπερνικήσουν. Αυτός είναι ένας από τους μείζονες στόχους του Παρατηρητηρίου, αλλά σαφώς θα πρέπει να εξεταστεί πώς μπορεί να μεθοδολογηθεί αποτελεσματικότερα.

4.2. Στις 15 Σεπτεμβρίου 1998 η ΟΚΕ πραγματοποίησε μια ακρόαση με ευρύ φάσμα κοινωνικο-οικονομικών εκπροσώπων και, όσον αφορά τα θέματα που καλύπτει η Έρευνα Επιχειρηματικού Κλίματος που δημοσιεύεται στον Πίνακα Επιδόσεων, τα συμπεράσματα που προέκυψαν παρουσιάζουν στενή σχέση με τα αποτελέσματα της Έρευνας. Είναι σαφές ότι οι πρωταρχικές ανησυχίες των οικονομικών παραγόντων παραμένουν η ανάγκη άρσης των φραγμών του εμπορίου, μέσω της ομοιόμορφης εφαρμογής της νομοθεσίας και των κανόνων, και η κατάργηση του προστατευτισμού. Η υποψία που είχε εκφρασθεί στον δεύτερο Πίνακα Επιδόσεων ότι "τα κράτη μέλη ενδέχεται να εφαρμόζουν τη νομοθεσία για την ενιαία αγορά επιλεκτικά, κατά τρόπο που εξυπηρετεί τα εθνικά τους συμφέροντα" δεν έχει διαλυθεί.

4.3. Η ακρόαση κατέληξε, επίσης, στο συμπέρασμα ότι μια επιτυχημένη και αποτελεσματική ενιαία αγορά είναι ουσιώδης για την εξασφάλιση της ανταγωνιστικότητας, της απασχόλησης και της συνοχής στην ΕΕ τη στιγμή της γέννησης του ευρώ και με την πραγματική προοπτική μιας σημαντικής περαιτέρω διεύρυνσης.

4.4. Στη γνωμοδότησή της για την "Πρόληψη των νέων εμποδίων στην ενιαία αγορά"(3), η ΟΚΕ παροτρύνει τόσο τις χώρες της ΕΖΕΣ όσο και τα κράτη που έχουν υποβάλει υποψηφιότητα ένταξης να λάβουν παρόμοια μέτρα με τις χώρες της ΕΕ. Προς τούτο, η Ομάδα Εποπτείας ΕΖΕΣ έχει δημοσιεύσει μέχρι στιγμής δύο Πίνακες Επιδόσεων της ενιαίας αγοράς, αλλά η ΟΚΕ εξακολουθεί να υπογραμμίζει τη σημασία της υιοθέτησης των κανόνων της ενιαίας αγοράς από τις υποψήφιες χώρες, ει δυνατόν, πριν από την ένταξή τους στην ΕΕ.

4.5. Η πλειοψηφία των απαντήσαντων στο ερωτηματολόγιο της ανωτέρω ακρόασης δεν ήταν ικανοποιημένη από τον τρόπο λειτουργίας της ενιαίας αγοράς και θεωρούσε ότι τα οφέλη που παρέχει δεν είναι αρκετά σαφή στους πολίτες και τους καταναλωτές.

4.6. Αν και η ΟΚΕ συμφωνεί με την άποψη της Επιτροπής ότι η καθιέρωση του ευρώ θα προσδώσει μια νέα διάσταση στην ενιαία αγορά, δεν θα είναι εντούτοις σε καμία περίπτωση το τελευταίο μέρος του αινίγματος. Θα χρησιμεύσει περισσότερο για τον εντοπισμό των εκκρεμοτήτων, καθιστώντας πιο διαφανείς τις διαφορές τιμών και κόστους. Μετά από μία περίοδο κατά την οποία οι δράσεις και τα οράματα ήταν επικεντρωμένα στην καθιέρωση του ευρώ και τη μετάβαση στην επόμενη φάση της ΟΝΕ, τώρα οι πόροι και οι προσπάθειες θα πρέπει να στραφούν εκ νέου στην ενιαία αγορά.

4.7. Ο Πίνακας Επιδόσεων περιέχει πίνακες και περιγράφει πολλούς τομείς όπου χρειάζεται να συνεχισθεί η δράση των κρατών μελών, του Συμβουλίου, του Ευρωπαϊκού Κοινοβουλίου και της Επιτροπής. Η ΟΚΕ θα επιθυμούσε να συνεχισθεί η συντονισμένη προσπάθεια για την επίτευξη περαιτέρω προόδου και επικροτεί, κατ'αρχήν, την πρόθεση της Επιτροπής να δημοσιεύσει και άλλες εκθέσεις για τη συντελεσθείσα πρόοδο.

4.7.1. Ωστόσο, η ΟΚΕ αντιλαμβάνεται ότι η δημοσίευση εκθέσεων προβλέπεται πλέον να γίνεται σε πιο συχνή, αλλά πιο περιορισμένη βάση. Ανησυχεί μήπως αυτή η αλλαγή βλάψει την απαραίτητη πιο μακροπρόθεσμη προοπτική και, πράγματι, όσον αφορά τους οικονομικούς δείκτες, πιστεύει ότι θα ήταν καλύτερα να παρουσιάζονται σε λιγότερο τακτική, π.χ. σε ετήσια, βάση. Θα προτιμούσε να συνεχισθούν οι συγκεντρωτικές εκθέσεις και επαναλαμβάνει την ευχή που έχει εκφράσει σε παλαιότερες γνωμοδοτήσεις της να αναπτυχθούν περαιτέρω οι εκθέσεις αυτές, προκειμένου να ενισχυθεί ο αντίκτυπός τους. Η ΟΚΕ προτείνει να συμπεριλαμβάνουν δείκτες επιδόσεων, οι οποίοι να αντανακλούν όχι μόνο την εμπειρία των επιχειρήσεων, αλλά και των εργαζομένων. Οι εκθέσεις αυτές θα πρέπει να καταστούν κύρια πηγή πληροφοριών για όλους τους συμμετέχοντες στην ενιαία αγορά.

4.7.2. Η ΟΚΕ αναγνωρίζει ότι ο τίτλος "Πίνακας Επιδόσεων" έχει παράσχει μέχρι στιγμής ένα πολύ λακωνικό και εντυπωσιακό έμβλημα για την αναφορά της προόδου του προγράμματος δράσης. Αμφιβάλλει, εντούτοις, αν ενδείκνυται να διατηρηθεί ο ίδιος τίτλος και στο μέλλον. Ο τίτλος αυτός θα συνέχιζε να συνδέεται με ένα πρόγραμμα δράσης που έχει υπερβεί την ημερομηνία λήξης του και έχει θέσει μια νέα ανεκπλήρωτη ημερομηνία-στόχο για την ολοκλήρωση της ενιαίας αγοράς. Η συνέχιση της χρήσης της επικεφαλίδας "Πίνακας Επιδόσεων" ενδέχεται, δηλαδή, να υποδήλωνε ικανοποίηση με την υπάρχουσα κατάσταση και επ'άπειρον παράταση της προθεσμίας του προγράμματος δράσης· εξάλλου, είναι πολύ λιγότερο ενδεδειγμένη τη στιγμή που η δεδηλωμένη πρόθεση της Επιτροπής είναι να επικεντρωθεί περισσότερο σε ποιοτικά δεδομένα. Η ΟΚΕ συνιστά να δημοσιεύονται οι συνοπτικές εκθέσεις στο μέλλον με μια επικεφαλίδα όπως "Πρόοδος και καθυστέρηση", η οποία θα ήταν, σκοπίμως, λιγότερο ουδέτερη από τον "Πίνακα Επιδόσεων", αλλά εξίσου εντυπωσιακή για τα μέσα ενημέρωσης.

4.8. Η ΟΚΕ σημειώνει με μεγάλο ενδιαφέρον ότι, εκτός από τις εκθέσεις που αναφέρθηκαν προηγουμένως, η Επιτροπή σκοπεύει να δημοσιεύσει στο εγγύς μέλλον και ορισμένες εκθέσεις στρατηγικής για την ενιαία αγορά(4) με αποκορύφωμα την παρουσίαση, στη Σύνοδο Κορυφής του Ιουνίου στην Κολωνία, μιας έκθεσης για την κατάσταση της ενιαίας αγοράς και τις προοπτικές της για την επόμενη τριετία. Η ΟΚΕ θα συνεχίσει και η ίδια να παρακολουθεί, να διερευνά και να δημοσιεύει ιδία πρωτοβουλία εκθέσεις για τη γενική πρόοδο της ενιαίας αγοράς, καθώς και για επιμέρους, τόσο κλαδικές όσο και οριζόντιες, πτυχές της.

Βρυξέλλες, 24 Φεβρουαρίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI

(1) ΕΕ C 407 της 28.12.1998, σ. 60-66.

(2) Αργότερα η Επιτροπή ανακοίνωσε ότι στις 2 Δεκεμβρίου 1998 ήταν 13,2 % (181 οδηγίες).

(3) ΕΕ C 157 της 25.5.1998, σ. 36.

(4) H πρώτη από αυτές τις εκθέσεις, με τίτλο "Οικονομική μεταρρύθμιση: Έκθεση για τη λειτουργία των αγορών προϊόντων και κεφαλαίων της Κοινότητας" COM(99) 10, δημοσιεύθηκε στις 20 Ιανουαρίου 1999.